Մոմե արձանների տուն (ֆիլմ, 2005)

«Մոմե արձանների տուն» (), ռեժիսոր Ժաումե Կոլետ-Սերայի ամերիկա-ավստրալիական արտադրության սարսափ ժանրի ֆիլմը։ Նկարահանվել է 2005 թվականին, պրեմիերան կայացել է նույն թվականի ապրիլի 27-ին։ Ֆիլմը 1953 թվականի համանուն ֆիլմի և «Մոմե արձանների թանգարանի գաղտնիքը» ֆիլմի (1933) անկախ ռիմեյքն է։

Ֆիլմի կարգախոսն է՝ «Տիրի՛ր։ Սպանի՛ր։ Եվ դեպի՛ թանգարան»։

Սյուժե 
1974 թվական։ Կինը մոմ է պատրաստում և լցնում դիմակի ձևի մեջ։ Հայտնվում է ընտանիքի հայրը՝ իր հետ բերելով երկրորդ երեխային։ Նա կնոջն ասում է, որ հանգստացնի երեխային։ Նրանք երեխային նստացնում են աթոռին և կապում, բայց երեխան ազատվում է։ Մայրը հարվածում է երեխային՝ ձեռքի մաշկը պոկելու համար։

2005 թվական (մեր օրեր)։ Չորս տղա (Նիկը, Ուեյդը, Դալթոնը և Բլեյքը) և երկու աղջիկ (Կարլին և Փեյջը) մեկնում են ամերիկյան ֆուտբոլի տարվա խաղին։ Ճանապարհին նրանք կանգ են առնում գիշերելու համար։ Երբ նրանք նստած էին խարույկի մոտ, գալիս է մի բեռնատար մեքենա և լույսը գցում ուղիղ նրանց աչքերի մեջ։ Նիկը շպրտում է շիշը՝ ջարդելով մեքենայի լուսարձակը, մեքենան հեռանում է։ Կարլին՝ Նիկի քույրը, գիշերը լսում է, թե ինչպես է վրանի շուրջը ինչ-որ մեկը քայլում։ Առավոտյան Դալթոնը հարցնում է բոլորին, թե ուր է իր տեսախցիկը։ Անտառով մեկ տարածվում է սարսափելի գարշահոտ։ Կարլին ու Փեյջը գնում են տեսնելու, թե որտեղից է տարածվում այդ հոտը։ Գնալով հոտի ուղղությամբ՝ Կարլին ընկնում է կենդանիների դիակներով լի մի փոսի մեջ։

Գալիս է մեկ այլ բեռնատար ավտոմեքենա։ Նրա վարորդը հենց այն մարդն է, որը դիակներ է բերում այստեղ։ Կարլին և իր ընկեր Ուեյդը որոշում են միասին գնալ մոտակա Ամբրոուզ քաղաք՝ ավտոմեքենայի փչացած մասը գնելու համար։ Բեռնատարի վարորդը Ամբրոուզում իջեցնում է Կարլիին և Ուեյդին ու հեռանում։ Նրանք մտնում են բենզալցակայան։ Տեսնելով, որ այնտեղ ոչ ոք չկա, գնում են մոտակա եկեղեցին, որտեղ հուղարկավորության արարողություն էր տեղի ունենում։ Նրանց մոտենում է բենզալցակայանի տերը՝ Բոն, որը դժգոհ էր, քանի որ նրանք ընդհատել էին արարողությունը։ Որոշելով մի փոքր զբոսնել՝ զույգը մտնում է ծայրամասում գտնվող մոմե արձանների տուն։ Ուշադիր զննելով տունը՝ նրանք նկատում են, որ այն ամբողջովին պատրաստված է մոմից։ Հանկարծ Կարլին հայլու մեջ նկատում է դիմակով մի դեմք։ Նրանք սարսափահար դուրս են գալիս շենքից։

Կարլին և Ուեյդը մտնում են բենզալցակայան, և այդ ժամանակ Բոն նույնպես գնում է այնտեղ։ Ուեյդը չի կարողանում գտնել ավտոպահեստամասի ճիշտ չափը։ Բոն նրանց հրավիրում է իր մոտ։ Նրանք գնում են Բոյի տուն։ Կարլին մնում է ավտոմեքենայի մեջ, և ուշադիր նայելով հասկանում, որ սա այն բեռնատարն է, որը գիշերը իրենց մոտ էր գնացել։ Ուեյդը ուշադիր զննում է բնակարանը, և հանկարծ դանակի սուր ծակոցներ է զգում։ Ուեյդին փրկվել չի հաջողվում։ Վինսենթը (Բոյի եղբայրը) Ուեյդին իջեցնում է իր նկուղ և նրանից պատրաստում մոմե արձան։ Կարլին այդ ժամանակ փակվում է բեռնատարի մեջ և փորձում զանգահարել ընկերներին։ Բոն նկատում է, որ աղջիկն ինչ-որ բան է հասկացել և փորձում է նրան դուրս հանել մեքենայից։ Աղջկան հաջողվում է գործի դնել շարժիչը և մի քանի մետր առաջ շարժվել։ Նա չի կարողանում ղեկավարել բեռնատարը, ինչի պատճառով մեքենան կանգնում է։

Կարլին դուրս է գալիս ավտոմեքենայից և սկսում վազել դեպի եկեղեցին՝ օգնություն խնդրելու նպատակով։ Հասնելով եկեղեցի՝ նա տեսնում է, որ բոլոր մարդիկ նույնպես մոմե արձաններ են։ Բոն հասնում է եկեղեցի և առևանգում աղջկան։ Նա նրան կապում է և փակում բերանը։

Այդ ժամանակ մյուսները դուրս են գալիս փոսից, գնում այլ քաղաք, սակայն հայտնվելով խցանումների մեջ՝ վերադառնում են այնտեղ, որտեղ գիշերել էին։ Փեյջը մնում է Բլեյքի հետ, իսկ Նիկն ու Դալթոնը գնում են Ամբրոուզ, որտեղ պայմանավորվել էին հանդիպել։

Նիկն այնտեղ հանդիպում է Բոյին և հետաքրքրվում իր ընկերներից, իսկ Դալթոնը գնում է մոմե արձանների տուն։ Բոն պատասխանում է, որ ոչ մեկին չի տեսել։ Կարլին նկուղում ազատվում է կապերից և փորձում գրավել եղբոր ուշադրությունը, սակայն բոլոր ջանքերն ապարդյուն էին։ Նա իր ցուցամատն անցկացնում է երկաթե ցանցի միջով, սակայն եղբոր փոխարեն դա նկատում է Բոն և Նիկից աննկատ, կոշիկից հանելով քուղը, մասերի է բաժանում աղջկա մատը։ Կարլին սկսում է բղավել։ Նիկը, ունենալով բավականին լավ ֆիզիկական տվյալներ, մի քանի հարվածով Բոյին տապալում է գետնին, ինչից հետո գնում և ազատում է քրոջը։ Դալթոնն այդ պահին մոմե արձանների տանը տեսնում է Ուեյդի մոմե արձանը։ Նա մոտենում է արձանին և մտածելով, որ մաշկի փոխարեն մոմ է, քերում է այն։ Այդ պահին սենյակ է մտնում Վինսենթը և երկու դանակով կտրում Դալթոնի գլուխը։ Նիկը և Կարլին գնում են փնտրելու ընկերներին, սակայն շուտով հասկանալով, որ նրանք այլևս չկան, որոշում են արագ հեռանալ քաղաքից։ Վինսենթը չենթարկվելով եղբոր՝ Բոյի՝ տնից դուրս չգալու հրամանին, գնում է անտառ և այնտեղ սպանում Փեյջին ու Բլեյքին։ Թաքնվելով Բոյից՝ Նիկն ու Կարլին հայտնվում են կինոթատրոնում։ Աղեղնազենով վիրավորելով Բոյին՝ նրանք գնում են իր տուն։

Ավելի ուշ՝ Բոյից հետո, տուն է վերադառնում Վինսենթը։ Տան երկրորդ հարկում Նիկը գտնում է մի լյուկ (դռնակ), որի միջով նա և Կարլին իջնում են ներքև։ Նրանք սկզբում հայտնվում են արհեստանոցում, որտեղ հայտնաբերում են Դալթոնի մոմե արձանը։ Այնուհետև հայտնվում են մոմե արձանների տանը, որտեղ և տեղի է ունենում նրանց և եղբայրների միջև եզրափակիչ մարտը։ Պարզվում է, որ Վինսենթը մոմե դիմակի տակ թաքցնում էր իր վառված դեմքը։ Կարլիին հաջողվում է սպանել երկու եղբայրներին։ Տանը հրդեհ է բռնկվում, և մոմե արձանների տունը սկսում է վառվել ինչպես մոմը։ Կարլին և Նիկը վերջին պահին կարողանում են հաջողությամբ դուրս գալ տնից։

Հաջորդ օրը գալիս է ոստիկանությունը։ Պարզվում է, որ կա նաև երրորդ եղբայրը՝ Լեսթերը, որի մասին ոչ ոք տեղեկություն չուներ։ Երբ Կարլին ու Նիկը  շտապ օգնության ավտոմեքենայով դուրս են գալիս քաղաքից, աղջիկը տեսնում է կենդանիների դիակներ տեղափոխող բեռնատար ավտոմեքենայի վարորդին, որն էլ հենց երրորդ եղբայրն էր։ Նա ժպտում և ձեռքով է անում նրան։

Շտապ օգնության ավտոմեքենան հեռանում է Ամբրոուզից։

Դերերում

Մրցանակներ 
 Ֆիլմն արժանացել է «Teen Choice Awards» (2005) մրցանակի՝ «Սարսափ ժանրի լավագույն ֆիլմ» անվանակարգում։ Չադ Մայքլ Մյուրեյն ստացել է մրցանակ որպես լավագույն դերասան, իսկ Փերիս Հիլթոնը հաղթել է «Ճիչի լավագույն տեսարան» անվանակարգում ։ Էլիշա Կատբերթը նույնպես առաջադրվել է այդ մրցանակի համար, սակայն չի հաղթել։
 Ֆիլմը ներկայացվել է «Ոսկե ազնվամորի» (2005) մրցանակին՝ «Վատագույն ֆիլմ» անվանակարգում, «Ամենավատ ռեմեյք կամ սքվել» և «Երկրորդ պլանի ամենավատ դերասանուհի» (Փերիս Հիլթոն) անվանակարգերում, սակայն մրցանակը շահել է միայն Հիլթոնը։

Ծանոթագրություններ

Արտաքին հղումներ 
 Ֆիլմի պաշտոնական կայք
 Ֆիլմի պաշտոնական կայքը ֆրանսերենով

2005 ֆիլմեր
Ամերիկյան սարսափ ֆիլմեր
Ժաումե Կոլյետ-Սերրայի ֆիլմեր
Ամերիկյան թրիլեր ֆիլմեր
Ամերիկյան ռիմեյք ֆիլմեր
Անգլերեն ֆիլմեր
Warner Bros. ֆիլմեր
Ֆիլմեր որբերի մասին
Սլեշեր ֆիլմեր
«Ոսկե ազնվամորի» մրցանակի դափնեկիրներ